
Prome Minister Evelyn Wever-Croes: 
Cumpliendo cu e vision pa tur ciudadano tin un hogar 

Prome Minister sra. Evelyn Wever - Croes a wordo invita door 
di FCCA pa mira 7 diferente proyecto di vivienda den diferente 
districto rond Aruba. Minister di Labor, señor Glenbert Croes, 
tambe tawata presente na e recorido aki. Algun di e proyectonan 
ya a finalisa, por ehempel na Tanki Leendert y otronan ta den 
ehecucion manera na Rooi Bosal. 


E vision di Gabinete Wever — Croes, poniendo e ser humano 
central, ta inclui yuda tur ciudadano yega na пап cas. Y a 
traves di e proyectonan aki por bisa cu ta riba e bon caminda. 
A bishita e proyectonan na Wegkustbatterij (12 cas), Kiviti (71 
cas), Isaac Wagemakerstraat (8 cas), Rooi Bosal (46 cas), 
Hato (8 cas), Tanki Leendert (36 cas). 





Ta importante pa mira con e proyectonan di FCCA ta wordo 
ricibi tambe den comunidad. Durante di e recorido Prome 
Minister tabatin e oportunidad pa combersa cu algun habitante 
cu ta hopi contento cu nan tin nan cas. Gobierno tambe ta 
contento cu a traves di e sosten cu ta duna FCCA, por logra 
esaki. 


Pa conclui, Prome Minister a expresa cu apesar cu e Pandemia 
a stroba hopi cos, tin e speransa cu pronto lo por continua cu 
e trabounan. Pa esaki mester cooperacion di cada ciudadano 
di Pais Aruba, pa hunto logra cu tur hende por tin dak riba nan 
cabes. 

Continuacion GABINETE WEVER-CROES REALISANDO DIFERENTE.... 

WEB y ELMAR ta anuncia cu lo por surgi interupcionnan cortico 


DURANTE APRIL Y MEI LO INTEGRA 
UNIDADNAN DI CORIENTE RIBA ‘IGMS’ Y 
IMPLEMENTA ‘ILS’ 























Operacion di e planta di energia di WEB Aruba te ainda pa 
gran parti ta rekeri monitoreo y ahuste continuo den forma 
manual door di operadornan. Pronto lo trece cambio den esaki 
cu un sistema cu yama ‘Intelligent Generation Management 
System' (IGMS). Durante e proximo 4 simannan, WEB lo 
integra tur su unidadnan di produccion di coriente y energia 
den e sistema IGMS. Di e forma aki lo regula e suministro di 
coriente automaticamente. Durante e proceso, clientenan lo 
por experencia interupcion di coriente corto cu un average entre 


15 pa 30 minuut. Ta tuma tur precaucion debido y ta alinea pa 
minimalisa e interupcion aki. Hunto cu IGMS lo implementa e 
sistema Intelligent Load Shedding (ILS) den cooperacion cu 
ELMAR. E ‘load shedding’ ta pa evita cualke interupcion grandi 
di coriente. Asina clientenan den futuro lo por ripara interupcion 
na un escala menos grandi y di poco duracion. Lo mantene 
pueblo semanalmente informa di e proceso di implementacion 
via pagina di Facebook di WEB y di ELMAR. 

Continuacion DURANTE APRIL Y MEI LO INTEGRA UNIDADNAN..... 








WEB Aruba ta genera energia cu un combinacion di ekipo di 
boiler, turbinanan acopla na generadornan, motornan RECIP, 
parkenan solar y molinanan di biento. Ademas WEB ta 
almacena energia na un escala chikito di fuentenan sostenibel 
manera solo y biento pero tambe di energia fosil. Te awor, 
operadornan di WEB ta maneha e planta manualmente. 
Esey ta rekeri atencion constante, pero tambe habilidad casi 
sobrehumano pa dicidi rapidamente cua ekipo ta lanta na cua 
momento durante un desbalance entre demanda y suministro di 
coriente. Cu IGMS, WEB lo por mantene e suministro y calidad 
di coriente pa ELMAR mas stabil y den futuro lo por integra 
mas unidad pa sostene e operadornan. Tambe lo por actua 
mas liher ora di interupcion y of desbalansa den e demanda. 


Aunke no ta premira interupcion, ta pidi comunidad di Aruba 
comprension en caso cu surgi interupcion di coriente den 
e simannan venidero. Ta enfatisa cu lo haci tur posibel pa 
minimalisa e interupcionnan aki. Di antemano ta pidi disculpa 
pa inconvenencia cu por surgi, debi na e trabounan necesario 
di integracion. Ta recomenda clientenan pa sigui e updatenan 
via e pagina di Facebook di WEB Aruba y di ELMAR pa keda 
na altura di e proceso y di posibel interupcionnan. 





IGMS y ILS ta forma parti di e combinacion di proyecto y 
inversionnan cu WEB a bin ta haci pa por ofrece awa y coriente 
na un manera confiabel, pagabel y sostenibel. Implementacion 
di IGMS ta un logro mas den e esfuersonan di WEB pa 
cumpli cu su vision di ta ‘Greener, Cleaner and Fuel Oil Free’. 
Introduccion di e sistemanan IGMS/ILS mester a tuma lugar 
na 2020. E proyecto sinembargo a sufri restraso pa motibo di 
upgrading di e sistema na otro proyecto similar y pa motibo 
di e pandemia den aña 2020. Pa ehecucion di e proyecto 








WEB y ELMAR a cera un convenio cu un definicion cla di e 
rol y responsabilidadnan di cada compania pa implementa e 
sistemanan, cu ta asina importante pa suministro di coriente 
pa nos isla. 

MINISTER XIOMARA MADURO 


BISHITA DI CORTESIA DI MINISTER CROES 
DI CORSOU SERCA MINISTER MADURO 


Siman pasa diabierna Minister Xiomara Maduro di Cultura a 
ricibi un bishita di cortesia di su homologo Minister Steven 
Croes encarga cu Ensefiansa, Ciencia, Cultura y Deporte di 
Pais Corsou. Tabata durante e encuentro di Vierlandenoverleg 
di Ministernan di Ensefiansa y Cultura di Reino, cu е 
mandatarionan por a sera conoci cu otro virtualmente y awor 
a haya un momento pa por a combersa personalmente riba e 
topico di cultura. 
























Durante e encuentro a resalta e atencion cu cada Minister 
ta dedica na brinda atencion y honra esnan cu ta carga e 
cultura di nos Paisnan. Na final di e encuentro ameno, Minister 
Maduro a regala Minister Croes e buki BaluArte, cu ta e prome 
documentacion na Papiamento di e pilarnan cultural di Aruba. 

Aruba ta conta 








cu e yudansa necesario pa por recupera 


su economia 


Den cuadro di IMF Spring Meetings, diabierna ultimo, Minister 
Maduro a atende e reunion di IMF Western Hemisphere cu 
Ministernan di Finansa y Presidentenan di Banco Central di 
Caribe. Pa Reino Hulandes, Aruba y Corsou su Ministernan 
di Finansa y Presidentenan di Banco Central tabata presente 
den e reunion virtual aki di IMF. Den e reunion aki presidi pa 
e Director di IMF Western Hemisphere sr. Alejandro Werner, 
a duna un update di e miras global y regional, a brinda 
informacion riba prospectonan di vacunacion, a papia riba 
ideanan innovativo pa yuda paisnan den Caribe y a busca pa 
sa con IMF lo por yuda e Paisnan den nos region. 


Paisnan den Caribe hopi afecta pa COVID19 

Mayoria Pais den Caribe ta biba di turismo y e crisis di COVID19 
ta afecta e economia di e islanan grandemente. Sin yudansa 
rapido hopi Pais no lo por recupera. Door di e medidanan 
pa proteha salud di hende, hopi Pais mester a lockdown y 
esaki ta trece problema grandi cune. Sigur pa Paisnan den 
Caribe cu ta biba di turismo, e crisis aki a dal hopi duro y nan 
a perde entrada grandemente. Pa awor nan economia no lo 
por produci e entrada necesario y pesey nan ta destina pa por 
haya yudansa externo pa por cubri nan necesidad financiero. 


Programa di vacuna ta importante pa recupera 

Pa e recuperacion economico un programa di vacuna tambe ta 
hopi importante. Mas hende wordo vacuna y protegi, mas lihe 
por kita e medidanan pa protege salud di hende cu ta afecta 
e economia di e Paisnan. Hopi Pais den Caribe mester a bay 
den lockdown pa asina por tene casonan di COVID19 abou, 
pero esaki ta afecta comercio y economia di e Paisnan aki 
grandemente. Mester remarca cu no ta tur Pais den Caribe 
ainda ta conta cu vacuna y esaki ta haci cu nan mester keda 
aplica medida pa cuida nan salud cu ta afecta comercio y di 
e manera aki e recuperacion economico lo tarda mas tempo. 


Aruba ta conta cu e yudansa necesario pa por recupera 

NaAruba nos ta conta cu yudansa necesario di Reino Hulandes 
pa nos por recupera. Desde mei 2020, Aruba ta conta cu 
fiansanan di Reino como sosten di likidez pa por cubri e 
necesidad financiero cu Aruba su economia na e momentonan 
aki no por produci. Aruba ta hayando fondo tambe presta pa 
asina por yuda mantene cupo di trabou y hunto cune comercio 
na nos Pais. Banda di esaki Aruba ta conta tambe cu yudansa 
di Hulanda pa vacuna. Aruba ta hayando suficiente vacuna y 
a set up un programa masha eficiente cu ta percura pa un 

gran parti di nos poblacion por wordo vacuna y protegi. Esaki 
ta yuda Aruba su posicion como Pais den Caribe cu ta biba di 
turismo y ta haci cu nos recuperacion economico por bay mas 
lihe. 

MINISTER XIOMARA MADURO A SERA 
CONOCI CU DIRECTOR NOBO DI GREMIO 
COMERCIAL ATIA 


Peticion pa comercio apoya programa di vacunacion pa 
economia recupera mas lihe 


Diabierna Minister Maduro a reuni cu gremio comercial ATIA 
pa sera conoci cu sr. Herrick Henriquez kende ta e Director 
nobo pa ATIA. Presente tambe tabata e Presidente di ATIA 
sr. Frank Snijders y sra. Tisa LaSorte kende ta miembro di e 
board di ATIA. 


Durante e reunionatoca diferentetema, entre nan, eimportancia 
pa comercio propaganda y incentiva vacuna pa asina nos por 
recupera nos economia mas lihe. E ta importante pa mas hopi 
hende haya vacuna y akinan ta na unda cu mester por conta 
си е cooperacion di e doño di trabou tambe pa yuda apoya y 
incentiva nan trahadornan pa bay vacuna. E apoyo di comercio 
lo yuda pa Aruba su economia recupera mas lihe. 


Un otro punto tabata e reforma fiscal y aki e mandatario a 
splica cu awor den cuadro di e ehecucion di e Landspakket, 
Gobierno ta haciendo calculacionnan nobo pa asina despues di 
eleccion por tuma e decisionnan necesario. Minister Maduro a 
brinda informacion tambe riba e sosten financiero cu Gobierno 
ta keda brinda den afia 2021 den forma di Sosten Financiero 
pa kwartaal y Subisidio di Salario na comercio pa por surpasa 
e crisis. E mandatario a splica cu den Presupuesto 2021 e 
sosten financiero ta presupuesta y ta wardando pa Parlamento 
yama e reunion publico pa asina por aproba pa Gobierno keda 
brinda yudansa na comercio. 

SOSTEN 


NA EMPRESA CHIKITO Y MEDIANO 


Gobierno di Aruba ta ofrece yudansa 
financiero den forma di Sosten Financiero 
pa Empresa Chikito y Mediano cu un suma 
di 4000 florin pa kwartaal. 


Tur empresa chikito y mediano cu tin 1 te cu 
50 trahado cu a ricibi notificacion di SVB, 
por aplica pa e Sosten Financiero pa 
Empresa Chikito y Mediano. 


Via e portal di MiSVB desde 
15 di april 2021 te cu 19 di april 2021. 
Pago ta wordo haci entrante 16 di april 2021. 


PA PREGUNTA RIBA SOSTEN FINANCIERO 
Por tuma contacto cu MKB Helpdesk via 
helpdeskmkb@svbaruba.org of subi 
www.svbaruba.org 

MINISTER ANDIN BIKKER 


Minister Andin Bikker orguyoso cu: 


A FINALISA TRABOU DI MANTENCION RIBA 
EDIFICIO DI CORTE 


E proyecto di mantencion di edificio di corte situa den John 
G. Emanstraat a yega su final. A tene un ceremonia cortico 
den forma di firmamento di un proces-verbaal, caminda cu a 
entrega e edificio. 





Awoe siguiente paso ta pa sigui cu e trabounan di mantencion, 
awo cu e edificio mes ta drecha. 


E proyecto aki tabata exitoso no solamente pa e mantencion, 
sino e manera cu e trabaonan a tuma luga, di tal indole cu 
durante di e mantencion por a efectua trabaonan den corte, 
mientras cu e edificio tabata kedando cla. A haya cooperacion 
di parti di e contratista. 





Minister di Husticia, Siguridad y Integracion, mr. Andin Bikker 
tin gran aprecio pa e trabou duro cu a tuma luga riba e edificio 
awo den tempo di crisis, cu nan no mester a huur un edificio 
adicional mientras cu e renobacion/mantencion a tuma luga. 


Siendo un persona cu atraha hopiaña como abogado renombra 
riba nos isla, e edificio di Corte di Husticia ta masha cerca di 
Su curason. E no a basila ningun momento despues di realisa 
cu for di afia 2013 cu a entrega e edificio, no a percura pa 
mantencion di dicho edificio, cu pa colmo ta historico tambe. 
Despues di 8 afia awo e edificio ta den su gloria bek! 


Personal di Corte di Prome Instancia ta sumamente contento 
y satisfecho cu e edificio y ta gradici e contratista cu a haci 
un tremendo trabou. “Nos lo zorg como pais Aruba pa sigui 
esaki", e mandatario a bisa. 








Tambe a inform'e cu e edificio aki tin un garantia te 2027. E ta 
gradici na tur cu a yuda realisa e proyecto aki, specialmente 
na Monumentenzorg cu a hunga un rol crucial den e trabounan 
aki. 

MINISTER CHRIS ROMERO A BISHITA E “HOF'I 
AMISTAD” DI COLEGIO HILARIO ANGELA 


Recientemente e Titular di e Cartera di Transporte, 
Comunicacion y Sector Primario, sr. Chris Romero, a bishita 
Colegio Hilario Angela pa asina aprecia personalmente e hofi 
cu e muchanan y docentenan a traha na e scol. 


Tabata un mainta sumamente ameno y gratificante, tumando 
na cuenta cu e proyecto “Hofi Amistad” ta uno cu Minister 
Romero personalmente a desaroya y impulsa for di 2019 caba 
y awendia mas y mas scol ta adoptando esaki. Pero tambe 
tabata un rato hopi emocional pa Minister Chris Romero 
pasobra Colegio Hilario Angela ta e scol basico cu el a atende 
durante su infancia. 








“Awe mi ta den mi bario di Weg Fontein, na Colegio Hilario 
Angela, pa mira personalmente e рипка hofi cu a keda desaroya 














naescol aki. Cu apoyo y experticio di Santa Rosa/DLVV, Colegio 
Hilario Angela a logra traha un Hofi Amistad hopi bunita, cu 
e meta principal pa inculca e amor pa nos mama tera den e 
muchanan for di hopi trempan. Como mayor y docente mi mes, 
mi ta consciente di e impacto cu proyectonan di e indole aki 
ta haci serca e muchanan mas chikito y cu e pensamento ey 
nos a cuminsa cu e proyecto escolar cu awendia nos conoce 
como Hofi Amistad”, Minister Chris Romero a duna di conoce 
durante su bishita na Colegio Hilario Angela. 

Minister Plenipotenciario Besaril: 


NOS A LOGRA MAS GUIA PA NOS 
STUDIANTENAN NA HULANDA PA ASINA TA 
MAS EXITOSO DEN NAN ESTUDIO 











Minister Plenipotenciario Guillfred Besaril a elabora riba e 
diferente reunion cu su persona y staf di Arubahuis a hiba cu 
diferente hogeschoolnan, specialmente cu e hogeschoolnan 
den Randstad, manera Amsterdam, Rotterdam, Den Haag 
y Utrecht. Tambe e mandatario a bisa di a reuni cu tres 
universidad, di cual dos a resulta sumamente fructifero y uno ta 
pendiente. Esunnan cu a resulta fructifero ta Vrije Universiteit 
di Amsterdam y Universidad di Utrecht. ‘E hogeschool y 
universidadnan tin programanan cu asina e hobennan di Aruba 
yega y manera cu nan cuminsa y nan sinti cu ainda nan falta 
un poco di e Hulandes, nan por cuminsa na haya guia di biaha 
di parti di e scol. Esaki ta un preparacion den cual ta caba di 
duna nan e hermentnan nesesario pa nan por ta exitoso den 
nan escohencia den nan estudio. Pasobra Hulandes ta keda 
un idioma cu specialmente pa nos studiantenan ta sumamente 


dificil. E ta un idioma cu nos по ta practica masha na cas, 
segun minister Besaril. 


Den cuadro di e mesun combersacionnan aki, minister Besaril 
а mustra riba De Haagse Hoge-school cu ta un instituto cu ta un 
“trendsetter” pa loke ta convenio ariba guia di nos studiantenan. 
Minister Besaril: ‘Ora cu nan identifica cu e studiante por bien 
ta confortabel den e rumbo di estu-dio cu ela scohe, pero cu 
е por desaroya su mes mas mihor den e version Ingles di e 
estudio. Por ehempel enbes di haci bedrijfskunde e ta haci 
International Business. E ora ey e ta cambia di estu-dio sin 
cu e ta perde su “studiepunten”. Pues e ta djis cambia di un 
idioma pa otro y ta continua su estudio. Atrabes di e tipo di 
acuerdonan aki, pero tambe e tipo di combersacionnan cu 
nos a hiba cu e hogeschoolnan nos a mira tambe cu tin un 
cifra basta prometedor di hobennan cu ta terminando nan 
estudio den e version Ingles, al contrario di a continua esaki 
na Hulandes.' 


Segun e mandatario esaki ta un oportunidad cu den futuro lo 
mester sigi traha riba dje pa di e mane-ra aki por salvaguardia 
y garantisa cu ora e grupo di hobennan Arubiano subi avion 
y bai Hulanda nan tin un mihor oportunidad di termina nan 
estudio. ‘No solamente pa ora nan bin bek, pero real-mente pa 
nan mes. Na dado momento ora bo scohe pa un estudio, anto 
bo no logra termina, pero si bo ta logra ta termina cu un debe. 
Y esey ta loke nos mester purba di evita pa cualkier profesional 
cu tin e debe, e mester por haya un bon trabao pa por cumpli 
bek y asina aki e bira algo circular, den cual Gobierno di Aruba 
a dunabo un man; DUO a dunabo un man y abo ta paga bo 
debe bek y asina ki logra cu e ta un placa circular; bo ta duna 
un otro hende pa medio di a cumpli cu pago di bo debe di 
estudio e oportunidad ра e bai y studia y bira un profesional,’ 
segun declaracion di sr. Besaril. 


E analisis di Minister Plenipotenciario Guillfred Besaril riba e 
trabaonan cu a bin ta wordo haci e ultimo tempo ta pa yuda 
y duna un sosten mas amplio na nos hobennan pa asina aki 
nan ta real-mente exitoso na Hulanda. Basta trabao cu a tuma 
lugar durante di e pandemia di Covid 19 cu a haci cu awe 
Arubahuis ta hopi mas pro activo pa loke ta trata e hobennan 
cu dentro di algun luna lo yega Hulanda. 

Diabierna dia 16 di april, Aruba a ricibi bishita di un delegacio di 
Hulanda esta e gezant vaccinatie y e beveiligingscoordinator 
cu a bin Aruba pa tuma nota di e proseso completo di e 
programma di vacunacion na Aruba. 


Pa Aruba por a ricibi vacuna di Hulanda, un plan completo 
a wordo presenta na januari 2021 y a base di e plan aki 
Aruba a ricibi vacuna for di Hulanda. Diabierna cu a pasa 
representantenan di Hulanda a yega Aruba pa verifica cu 
enberdad e plan presenta ta wordo implementa. Por bisa cu 
e representantenan di Hulanda a keda hopi satisfecho cu nan 
bishita na e localidad di vacunacion y cu ful e proseso logistico 
con eta funciona. 


NamesmomentoAruba a probecha di presenta na e delegacion 
un otro plan di vacunacion masal, unda e meta ta pa vacuna riba 
2 dia tras di otro un promedio di 10.000 cuidadano haciendo 
uzo di direrente localidad na mes momento. 


Pa cu e plan aki, nos por informa comunidad cu Crisis Team 
a ricibi e autorisacion pa sigui cu tur preparacion pa haci e 
Vacunathon un realidad. Dentro di e siguiente dianan comunidad 
lo bay ricibi mas informacion riba e 2 dianan di vacunacion 
masal unda comunidad lo por yega, registra y vacuna. Mester 
bisa cu e representantenan di Hulanda a keda impresiona cu e 





effectividad y liheresa cu nos plan di vaccunacion ta canando. 
Hulanda a bisa cu Aruba ta un ehempel pa otro lugarnan con ta 
ehecuta un plan di vacunacion. Un elogio grandi a ser vocifera 
pa cu e Aruba Health App cu ta wordo usa como plataforma pa 
registra e vaccunacion na Aruba. Hulanda ta hopi satisfecho 
di e forma con minister di Salubridad Publico Dangui Oduber, 
Gobierno y Crisis Team a maneha e programma di vacunacion. 
Pabien Aruba cu e logro aki. 

Niun por keda atras 


Desde cu COVID-19 a haci su entrada na Aruba, e meta tawata 
pa salba bida di nos cuidadanonan di 60 aña of mas y di esnan 
cu condicion di salud fragil cu tawata esnan mas afecta pa e 
virus. 


Cu yegada di e diferente otro variantenan di e virus, rond 
mundo y na Aruba tambe a tuma nota cu ya no ta nos adulto 
mayor di 60 aña so tawata na riesgo pero tambe esnan bou 60 
aña. E variante nobo conoci como e variante Britanico a sa di 
tuma over y ta ocasionando infeccion y ingreso den hospital di 
nos adultonan hoben. Esaki ta e motibo pakico awor ta di gran 
importancia pa nos adultonan hoben entre 18 cu 60 aña tambe 
proteha nan salud y tambe vacuna nan mes. 


Door di vacuna bo mes, no solamente bo ta protehando bo 
mes, pero tambe bo ta yuda proteha un otro persona cu porta 
no por vacuna debi cu e ta bou 18 aña of su condicion di salud 
no ta permiti esaki. 


Vacuné 


Hunto nos 


P 


Mas persona vacuna, asina nos hunto por forma un barera di 
proteccion rond di esnan cu no por vacuna. 


Vacuna ta un acto solidaridad y reponsabilidad conhunto pa 
yega na e inmunidad colectivo pa caba cu COVID -19 na nos 


isla y por bolbe na un bida mas normal cu ta posibel. 


Den e lucha contra COVID-19 ningun persona mag keda atras 
of sin proteccion. 


No mas tristesa, ni mas morto na nos isla! 
Di awe pa'dilanti Aruba ta sigui positivamente den e lucha 
contra COVID, hunto nos ta vence COVID-19 y niun hende lo 


keda atras. 


Sea solidario y responsabel ta e yabi pa nos recuperacion! 

HOH daily info 
COVID-19 


Dialuna 19 April 2021 





Questa 


UPDATE 19 April 2021 


ADMITTED COVID-19 PATIENTS 
ICU WARD NURSING WARD 


LOCAL 


NON-LOCAL 

Departamento di Salud Publico: 


UPDATE 19 DI APRIL 2021 


Segun resumen di awe 81 persona a recupera, a registra un total di 21 caso nobo di Covid-19, di cual 2 ta no- 
residente. E cantidad total di testnan ehecuta ayera na e diferente localidadnan na Aruba, entre otro laboratorio di 
hospital, laboratorionan priva y aeropuerto ta 460 test. ‘Postivity rate’ entre nos residentenan ta 37%. 


Casonan activo pa awe ta 391, cantidad di fayecido relaciona cu Covid-19 ta 92 


Hospital ta informa cu tin un total di 41 persona interna di cual 18 ta den Cuido Intensivo y 23 riba unidad general di 


covid. 





OVE ARUBA COVID-19 









TOTAL RESIDENTE NO-RESIDENTE 





Casonan Nobo 21 19 2 
Activo 391 338 53 


9862 9160 702 


Positivo 10345 9589 756 


Getest 141122 È 7 

